《明禁忌》
唐代·苏拯

阴阳家有书，卜筑多禁忌。土中若有神，穴处何无祟。

我识先贤意，本诫骄侈地。恣欲创楼台，率情染朱翠。

四面兴土功，四时妨农事。可以没凶灾，四隅通一二。

一年省修营，万民停困踬。动若契于理，福匪神之遗。

动若越于常，祸乃身之致。神在虚无间，土中非神位。

作者简介：苏拯，光化中人。诗一卷。